राफेल पर CAG की रिपोर्ट में नहीं है सबसे बड़े सवाल का जवाब  
सीएजी की रिपोर्ट से भी नहीं खुल सका सबसे बड़े सवाल का राज
राफेल विमानों की असल कीमत क्या है, रिपोर्ट में जिक्र ही नहीं
विपक्ष राफेल विमानों की कीमतों का उठाता आया है मुद्दा
राफेल डील (Rafale Deal) पर कैग(CAG) की बहुप्रतीक्षित रिपोर्ट गुरुवार को संसद में पेश हुई. इस रिपोर्ट में यूं तो राफेल विमानों की खरीद से जुड़ी लगभग पूरी प्रक्रिया की पड़ताल की गई है. मगर 16 पन्नों की रिपोर्ट में सबसे बड़ा सवाल अनुत्तरित रह गया. इसी सवाल को लेकर विपक्ष हमेशा संसद से लेकर सड़क तक सरकार को घेरता आया है. यह सवाल है राफेल विमानों की कीमत का. राफेल पर सीएजी की पूरी रिपोर्ट में राफेल की असल कीमत का जिक्र ही नहीं है. जहां कीमत की बात है, वहां पर कोड के रूप में U1...जैसे वर्ड इस्तेमाल किए गए हैं. मतलब अननोन मिलियन यूरो. यानी राफेल विमान कितने में खरीदा गया, इसको लेकर सिर्फ कोड वर्ड इस्तेमाल है. अब यह अननोन मिलिन यूरो क्या है, इसके बारे में राफेल की रिपोर्ट में कोई जिक्र नहीं है. रिपोर्ट पढ़ने के बाद पता चलता है कि कैग ने सरकार की ओर से अपनाई गई प्रक्रिया और उसके जवाबों का ही ज्यादा जिक्र किया है. अननोन मिलिन यूरो के आधार पर नई डील को पुरानी डील से सस्ता बताया है. लेकिन सवाल है कि अननोन मिलियन यूरो....कितनी धनराशि है...
यूं तो संसद में एक सवाल के जवाब में 2016 में ही मोदी सरकार यह बता चुकी है कि बिना हथियारों वाले एक राफेल विमान की कीमत 570 करोड़ रुपये है. मगर घमासान वेपनाइज्ड यानी हथियारों से लैस राफेल विमान की कीमतों पर मचता रहा है. हथियारों से लैस 36 राफेल विमानों की कीमत यह कहकर सरकार बताने से इन्कार करती रही है कि भारत और सरकार के बीच विमानों की खरीद को लेकर हुए इंटर गवर्नमेंटल एंग्रीमेंट(IGA) की कुछ शर्तें इसकी इजाजत नहीं देतीं. सरकार यह कहती आई है कि राष्ट्रीय सुरक्षा और एग्रीमेंट की गोपनीयता से जुड़ी शर्तों के मद्देनजर वह असली कीमतों का खुलासा नहीं कर सकती. विपक्ष भी हर बार राफेल विमानों की असल कीमतें सार्वजनिक करने की मांग उठाता रहा है.